CELEX: C2007/183/26
Language: et
Date: 2007-08-04 00:00:00
Title: Kohtuasi C-170/07: 30. märtsil 2007 esitatud hagi — Euroopa Ühenduste Komisjon versus Poola Vabariik

4.8.2007   
            
            
               ET
            
            
               Euroopa Liidu Teataja
            
            
               C 183/16
            
         30. märtsil 2007 esitatud hagi — Euroopa Ühenduste Komisjon versus Poola Vabariik
   (Kohtuasi C-170/07)
   (2007/C 183/26)
   Kohtumenetluse keel: poola
   Pooled
   
      Hageja: Euroopa Ühenduste Komisjon (esindajad: J. Hottiaux ja K. Herrmann)
   
      Kostja: Poola Vabariik
   Hageja nõuded
   
               —
            
            
               Tuvastada, et kuna Poola Vabariik kehtestas imporditud kasutatud sõidukitele enne nende registreerimist tehnoülevaatuse kohustuse, samal ajal kui siseriiklike sõidukite suhtes samadel asjaoludel niisugune kohustus puudub, on Poola Vabariik rikkunud EÜ artiklist 28 tulenevaid kohustusi;
            
         
               —
            
            
               mõista kohtukulud välja Poola Vabariigilt.
            
         Väited ja peamised argumendid
   EÜ artikliga 28 keelatakse liikmesriikidevahelised koguselised impordipiirangud ja kõik samaväärse toimega meetmed. Vastavalt Euroopa Kohtu praktikale loetakse ühtlustamise puudumise korral „koguseliste piirangutega samaväärseteks meetmeteks kõiki liikmesriikide kaubanduseeskirju, mis võivad otse või kaudselt, tegelikult või potentsiaalselt takistada ühendusesisest kaubandust”.
   Koguseliste piirangutega samaväärne meede kujutab endast EÜ artikli 28 rikkumist, kui seda ei saa muu hulgas õigustada EÜ artikliga 30 või Euroopa Kohtu praktikast tulenevalt ülekaaluka üldise huvi tõttu.
   Komisjon väidab, et Poola liiklusseaduse (Prawo o ruchu drogowym) kohaselt peavad sõidukid Poolas enne esmaregistreerimist läbima kohustusliku tehnoülevaatuse. Kuna uued sõidukid on sellest kohustusest vabastatud, on praktikas teistest liikmesriikidest imporditud kasutatud sõidukid enne nende registreerimist Poolas allutatud kohustuslikule tehnoülevaatusele. Järelikult kujutab see nõue endast meedet, mis diskrimineerib teistest liikmesriikidest imporditud sõidukeid, võrreldes siseriiklike sõidukitega. Samuti kinnitab seda ka asjaolu, et Poola ametivõimud on kehtestanud tehnoülevaatuse läbiviimiseks suure lõivu, mis on peaaegu kaks korda nii kõrge kui lõiv, mida kohaldatakse sama kategooria siseriikliku sõiduki korralisele ülevaatusele. Komisjon leiab, et Poola ametivõimud ei ole esitanud selle erisuse põhjendamiseks ühtegi rahuldavat selgitust. Väljakujunenud kohtupraktika kohaselt on siseriiklikud eeskirjad, mis tekitavad imporditud kaupadele sarnaste siseriiklike kaupadega võrreldes täiendavaid kulusid, EÜ artikli 28 tähenduses ühendusesisese kaubanduse piirang.
   Selle meetme põhjendamiseks peab liikmesriik tõendama, et see meede on vajalik ning proportsionaalne taotletava eesmärgiga. Vastavalt EÜ artiklile 30 ei tohi selline meede kujutada endast suvalise diskrimineerimise vahendit ega liikmesriikidevahelise kaubanduse varjatud piiramist.
   Komisjon leiab selles osas, et sõiduki avalikel teedel alates viimasest korralisest ülevaatusest kasutamise fakt võib inimeste elu ja tervise kaitsmise seisukohast õigustada kontrolli, mis viiakse läbi sõiduki registreerimisel ning mis kinnitab, et sõiduk ei ole osalenud liiklusõnnetuses ja on heas tehnilises korras. Liikmesriigid võivad seega enne sõidukite registreerimist näha ette tehnoülevaatuse siiski vaid tingimusel, et see nõue ei kujutaks endast suvalist diskrimineerimist, s.t et see hõlmaks nii teistest liikmesriikidest imporditud sõidukeid kui ka siseriiklikke sõidukeid, mis on samas seisundis. Kui aga siseriiklikud õigusnormid ei näe ette tehnoülevaatust siseriiklikele sõidukitele, mida kavatsetakse registreerida ja mis on samas seisundis kui teistest liikmesriikidest imporditud sõidukid, siis tuleb tõdeda, et need õigusnormid kujutavad endast suvalise diskrimineerimise vahendit.
   Lisaks on komisjon seisukohal, et endast ühendusesisese kaubanduse piirangut kujutavaid Poola õigusnorme ei saa õigustada sooviga kaitsta inimeste elu ja tervist, kuna need sätted ei järgi vajalikkuse ja proportsionaalsuse põhimõtteid.
   Esiteks, kui sõiduk on läbinud ühes liikmesriigis tehnoülevaatuse, peavad kõik liikmesriigid nõukogu direktiivi 96/96/EÜ artikli 3 lõikest 2 tuleneva võrdväärsuse ja vastastikuse tunnustamise põhimõtte kohaselt tunnustama selleks väljaantud tõendit samadel alustel kui enda väljaantud tõendeid. Poola ametivõimud ei saa tugineda asjaolule, et teises liikmesriigis läbiviidud korraline tehnoülevaatus on kehtetu. Komisjon leiab, et registreerimisdokumentides sõiduki kustutamise märke eesmärgiks ei ole muuta kehtetuks kõik tehnoülevaatused ning muud sõiduki tehnilise seisundi kontrollid, pealegi ei ole sõiduki registrist kustutamine kuidagi seotud selle tehnilise seisundiga. Teiseks oleks valikuline kontroll pigem seotud liiklusohutuse tagamisega, kui see kontroll puudutaks vaid selliseid teistest liikmesriikidest imporditud sõidukeid, mille puhul on põhjendatud alus eeldada, et need on liiklus- või keskkonnaohtlikud. Kolmandaks ei nõustu komisjon Poola valitsuse seisukohaga, mille kohaselt on tehnoülevaatus vajalik sõidukite tuvastamiseks ning kuritegevuse vastu võitlemiseks. Komisjon leiab, et spetsiifilise tehnoülevaatuse läbiviimine, mille kulu on peaaegu kaks korda kõrgem kui korralise tehnoülevaatuse puhul, ei ole vajalik, et kindlaks teha sõiduki mark, tüüp, sihtkoht või kategooria. Need andmed asuvad üldjuhul juba Poola autoregistrikeskusele esitatavatel sõiduki registreerimisdokumentidel. Neljandaks lükkab komisjon tagasi Poola ametivõimude argumendi Viini konventsiooni kohta. Komisjon leiab, et rahvusvahelisel tasandil vastavate eeskirjade puudumine ei mõjuta Poola Vabariigi kohustusi Euroopa Ühenduse ees.